રાજ્યમાં વર્ષાઋતુ દરમિયાન વરસાદ અને હવામાનની પરિસ્થિતિની સમીક્ષા તેમજ આગોતરા સલામતી આયોજન અંગે જરૂરી ભલામણો માટે વેધર વોચ ગૃપ સમિતિની રચના કરવામાં આવી છે. રાજ્યના રાહત કમિશનરના અધ્યક્ષસ્થાને શહેરી વિકાસ, GSDMA, નર્મદા જળસંપત્તિ, મત્સ્યોદ્યોગ, ઊર્જા, પાણી પુરવઠો, આરોગ્ય, વન તેમજ કૃષિ, બાયસેગ સહિત રાજ્ય સરકારના વિવિધ વિભાગોના 24 જેટલા વરિષ્ઠ અધિકારીઓનો આ સમિતિમાં સભ્યો તરીકે સમાવેશ કરવામાં આવ્યો છે. 1 જૂનથી 31 ઓકટોબર 2018 ચોમાસા સમયગાળા દરમિયાન વખતોવખત સમીક્ષા હાથ ધરવા સપ્તાહના દર મંગળવારે બપોરે આ બેઠક સ્ટેટ ઇમરજન્સી કંટ્રોલરૂમ ખાતે મળશે.